तां दूए दी सुनो, पता नईं बुड्डी ने सबजी आले बयारै च के हा कीते दा। जेड़ी मट्ट ओ उलटै पता गै नई लग्गै पानी जंदा कुत्थें ऐ। ओ सारे दिनै च चार बूटे बी नईं सेड़ी सकेआ। तां बुड्डी पलै पलै आदै ते गला-“तूं ए खट्टा जिन्नां थार बी तर नईं करन होआ। लब्बना कोई बेहलड़ खोर ते हड्ड हराम गै” बचारा इस डरै जे बुड्डी नराज नई होई जा, लगदा तौला तौला ढियू कली चलान, पर कुत्थें, संञां तोड़ी बचारा फामां होई गेआ। संञां दोमैं साथी मिले। रामसत्त होई, ते लगे इक दूए गी पुच्छन जे ध्याड़ी कियां लंगी तां जेड़ा गवा गी चारन हा गेदा, लगा गलान-“गौ माता मदानै च चुगदी रेई ते औं सेई सेई छामां च तंग आई गेआ परौण्ठे खाइयै बड़े सुखै ने दिन लंगाया। तां दूआ बोलेया के सुनां साथी, चौ खट्टों थार चार गड़बियां पानी दित्ता ते सारी ध्याड़ी रौनक मेला दिक्खदा रेआ, ताँ दोनै सलाह कीती जे इक्कै कम्म करदे आदमी हुटी जंदा ऐ। की नईं बारी बारी इक दूए कम्मै पर जा करन। दूयै दिन उनें बारियां बटाइयां। संञां परतोए तां दोमैं इक दुए गी दिक्खियै हस्सन लगे की जे दौनें पर कम्मै दी करतूत, हकीकत खुल्ली गेदी ही। दौनें गी पता लग्गी गेदा हा गौ माता के ऐ ते सबजी दी क्यारी के ऐ। बुड्डी दे बारै बी उनें गी सेई लग्गा होन जे इयै हालत रेई तां बुड्डी कशा पहले ओ मरी जांगन।